הכנסת השבע-עשרה

הצעת חוק של חברי הכנסת דב חנין
מוחמד ברכה
חנא סוייד	
                                                                                                             פ/528/17

הצעת חוק לתיקון דיני המשפחה (מזונות) (תיקון - קביעה והצמדה של מזונות) התשס"ו-2006

תיקון סעיף 6	1.	בחוק לתיקון דיני המשפחה (מזונות), התשי"ט-1959 (להלן – החוק העיקרי), בסעיף 6, בסופו יבוא "ותוך התחשבות ביכולתו הכלכלית של החייב בעת קביעת המזונות".
	
הוספת סעיף 19	2.	בחוק העיקרי, אחרי סעיף 19 יבוא:	
		"הצמדת סכום  המזונות	19א.	סכום מזונות שפסק בית משפט או בית דין יהיה צמוד לתוספת היוקר המשולמת לעובדים במדינה לפי הסכם קיבוצי כללי, ואולם רשאי בית המשפט או בית הדין, מטעמים מיוחדים שירשמו, להורות על דרך אחרת לשמירת ערכו של סכום המזונות שפסק".	

דברי - הסבר

במקרים רבים של דיונים בענייני מזונות, נוטה השופט להתייחס פחות ליכולתו בפועל של הנתבע ויותר לכושר ההשתכרות שלו בעבר.
מוצע להנחות את בתי המשפט להתחשב ביכולת ההשתכרות הנוכחית של הנתבע, ולשם כך יהיה צורך בראיות שיוכיחו את היכולת הזאת.
כדי להבטיח ששיעור ההפרשה למזונות שמוטלים על החייבים בהם יישמר, ושלא תישחק ההכנסה הנותרת להם אחרי התשלום, מוצע שסכום מזונות שנפסק יהיה צמוד לתוספת היוקר המקובלת במשק.
הצעות חוק זהות הונחו על שולחן הכנסת החמש-עשרה על ידי חברת הכנסת תמר גוז'נסקי וקבוצת חברי הכנסת (פ/73)  ועל שולחן הכנסת השש-עשרה על ידי חבר הכנסת עסאם מח'ול וקבוצת חברי הכנסת (פ/365).

------------------------
הוגשה ליו"ר הכנסת והסגנים
והונחה על שולחן הכנסת ביום
כ"ג בסיוון התשס"ו - 19.6.06